બાઇક સવાર ભાગી રહ્યાંનું જોઇ કેટલાક હિંમતવાન અમદાવાદીઓ તેને પકડવા દોડ્યા પણ ખરા, પરંતુ પોલીસમેનને ગોળી મારનારના હાથમાં પિસ્તોલ હતી અને કરડાકીભરી નજરે લોકોની સામે જોઈને તેણે બાઈક મારી મુકી. મિનિટોમાં જ લુટારાએ ગોળી મારી પોલીસમેનની હત્યા કર્યાની વાત અમદાવાદમાં આગની જેમ ફેલાઇ ગઇ. હજારો લોકો અને આખા શહેરની પોલીસ જાણે મણિનગરમાં એકત્ર થઈ ગઈ. અમદાવાદ શહેર પોલીસ માટે આ આંચકારૂપ અને કાલીમાભરી ઘડી હતી. પોલીસ કર્મચારીની સરાજાહેર હત્યા કરનાર લુટારાને શોધવા આકાશ-પાતાળ એક કરવા અમદાવાદ જ નહીં, ગુજરાતભરની પોલીસ કામે લાગી ગઈ. બીજી તરફ, સંવેદનાનો સાગર વહ્યો. વિનય યાદવને પોલીસ અને પ્રજાએ મરણોત્તર સન્માન આપ્યું અને ગુજરાત સરકારે વિનયના પરિવારના નિયમાનુસાર સહાય પણ કરી.